32011R0476
L 131/12
SLUŽBENI LIST EUROPSKE UNIJE
17.05.2011.
PROVEDBENA UREDBA KOMISIJE (EU) br. 476/2011
od 17. svibnja 2011.
o izmjeni Uredbe Vijeća (EU) br. 57/2011 u pogledu ograničenja ulova hujice u vodama Europske unije u zonama ICES-a II.a, III.a i IV.
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EU) br. 57/2011 od 18. siječnja 2011. o utvrđivanju ribolovnih mogućnosti za određene riblje stokove i skupine ribljih stokova, koje su primjenjive u vodama EU-a te, za plovila EU-a, u određenim vodama izvan EU-a (1), a posebno njezin članak 5. stavak 4.,
budući da:
(1)
Ograničenje ulova za hujicu u ICES-ovim zonama II.a, III.a i IV. propisano je u Prilogu I.A Uredbi (EU) br. 57/2011.
(2)
Sukladno točki 4. u Prilogu II.D Uredbi (EU) br. 57/2011, Komisija mora preispitati ukupni dopušteni ulov (TAC) i kvote za 2011. za hujicu u tim zonama na osnovu savjeta Međunarodnog vijeća za istraživanje mora (ICES) i Znanstvenog, tehničkog i gospodarskog odbora za ribarstvo (STECF).
(3)
ICES je svoj savjet dostavio 21. veljače 2011. za svako od sedam područja upravljanja koja su definirana u Prilogu II.D Uredbi 57/2011. STCEF je preispitao ICES-ov savjet i dostavio svoje zaključke Komisije 24. veljače 2011. U skladu s tim savjetom, ograničenja ulova za područje upravljanja 1. treba povećati na 320 000 tona, a ograničenje ulova za područje upravljanja 2. smanjiti na 34 000 tona. STCEF također smatra primjerenim utvrditi ograničenje ulova od 10 000 tona i 420 tona za područja upravljanja 4. i 6.
(4)
STCEF smatra da ograničenja ulova za područja upravljanja 3. i 7. trebaju biti nula. Međutim, u dopunskom savjetu koji je dostavljen 17. ožujka 2011., STCEF smatra da u području upravljanja 3. treba dopustiti ograničenje ulova od 10 000 tona kako bi se u tom području mogao provesti nadzor ribarstva.
(5)
Prilog I.A Uredbi (EZ) br. 57/2011 trebalo bi stoga na odgovarajući način izmijeniti.
(6)
Mjere predviđene ovom Uredbom u skladu su s mišljenjem Odbora za ribarstvo i akvakulturu,
DONIJELA JE OVU UREDBU:
Članak 1.
Prilog I.A Uredbi (EZ) br. 57/2011 mijenja se u skladu s Prilogom ovoj Uredbi.
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 17. svibnja 2011.